**UE**

*Proiect*

**GUVERNUL REPUBLICII MOLDOVA**

**HOTĂRÂRE** nr. \_\_\_\_\_\_

din \_\_\_\_\_\_ \_\_\_\_\_\_\_\_\_\_\_ 2025

**cu privire la aprobarea Regulamentului privind schimbul transfrontalier de informații și asistență reciprocă referitoare la încălcările normelor de circulație care afectează siguranța rutieră**

În temeiul Legii nr. 112/2014 pentru ratificarea Acordului de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte (Monitorul Oficial al Republicii Moldova, 2014, nr.185-199, art. 442), pct. 69 din Programul Național de Aderare a Republicii Moldova la Uniunea Europeană pentru perioada 2025-2029, aprobat prin Hotărârea Guvernului nr. 306/2025 (Monitorul Oficial al Republicii Moldova, 2025, nr. 269-288, art. 319) și art. 3 din Legea nr. 287/2022 pentru aderarea Republicii Moldova la Tratatul cu privire la Sistemul european de informații privind vehiculele și permisele de conducere (EUCARIS) și la Protocolul de modificare a Tratatului referitor la Sistemul european de informații privind vehiculele și permisele de conducere (EUCARIS) (Monitorul Oficial al Republicii Moldova, 2022, nr. 343-348, art. 653), Guvernul HOTĂRĂŞTE:

Prezenta Hotărâre transpune parțial Directiva (UE) 2015/413 a Parlamentului European și a Consiliului din 11 martie 2015 de facilitare a schimbului transfrontalier de informații și a asistenței reciproce privind încălcările normelor de circulație care afectează siguranța rutieră (text cu relevanță pentru SEE), (CELEX: 32015L0413), publicată în Jurnalul Oficial al Uniunii Europene L 68/9 din 13 martie 2015, cu modificările ulterioare prin Directiva (UE) 2024/3237 a Parlamentului European și a Consiliului din 19 decembrie 2024 de modificare a Directivei (UE) 2015/413 de facilitare a schimbului transfrontalier de informații privind încălcările normelor de circulație care afectează siguranța rutieră (Text cu relevanță pentru SEE) (CELEX: 32024L3237), publicată în Jurnalul Oficial al Uniunii Europene  
L, 2024/3237 din 30 decembrie 2024.

1. Se aprobă Regulamentul privind schimbul transfrontalier de informații și asistență reciprocă referitoare la încălcările normelor de circulație care afectează siguranța rutieră (se anexează).

2. Se desemnează în calitate de membri ai rețelei de schimb transfrontalier de informații și asistență reciprocă referitoare la încălcările normelor de circulație care afectează siguranța rutieră următoarele autorități:

2.1. Ministerul Afacerilor Interne;

2.2. Ministerul Infrastructurii și Dezvoltării Regionale;

2.3. Agenția Servicii Publice;

2.4. Procuratura Generală;

2.5. Centrul Național pentru Protecția Datelor cu Caracter Personal;

2.6. Agenția de Guvernare Electronică;

2.7. în calitate de punct național de contact – Inspectoratul național de securitate publică al Inspectoratului General al Poliției al Ministerului Afacerilor Interne.

3. Controlul asupra executării prezentei Hotărâri se pune în sarcina Ministerului Afacerilor Interne.

4. Prezenta hotărâre de Guvern intră în vigoare la data de 20 ianuarie 2026.

**PRIM-MINISTRU Dorin RECEAN**